Drago nam je obavijestiti Vas da su otvorene prijave za četvrtu sezonu projekta Prijatelji s mora. Ovo je projekt koji Caritas Biskupije Krk organizira u suradnji s Caritasima Sisačke biskupije i Đakovačko-osječke nadbiskupije za obitelji slabijeg imovinskog stanja koje si nikako ili teško mogu omogućiti boravak na moru u ljetnim mjesecima. Pozivaju se stanovnici Krčke biskupije da u vrijeme ljetnih mjeseci otvore svoja srca i domove te omoguće boravak na moru ovim obiteljima. Time će obitelji, a osobito djeca, biti obogaćeni za radosna iskustva – uspomene koje će pamtiti cijeli život. Osim ponude smještaja, oni koji su u mogućnosti mogu ponuditi i određenu prigodnu uslugu ili ljetovanje ovih obitelji pomoći novčanim prilogom za troškove puta i sl. Svjedočimo obostranim pozitivnim iskustvima koja se rađaju nakon ovih susreta i vjerujemo kako ovime konkretiziramo djelo milosrđa „putnika primiti“ te kako donatori imaju priliku prepoznati u ovim obiteljima svojeg bližnjega, brata/sestru u Kristu. Od početka projekta 2019. godine do sada, kroz projekt je prošlo 39 obitelji, ukupno 189 osoba od čega 117 djece, ostvarivši 1.635 noćenja.